กทม.เผยจำนวนการจัดเก็บกระทงทั่วพื้นที่กรุงเทพมหานคร พบกระทงทำจากวัสดุธรรมชาติเพิ่มขึ้นถึง 94.7%
ผู้ว่าราชการกรุงเทพมหานคร เปิดเผย จำนวนการจัดเก็บกระทงทั่วพื้นที่กรุงเทพมหานคร พบกระทงทำจากวัสดุธรรมชาติเพิ่มขึ้นถึง 94.7%







พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยถึงการจัดเก็บกระทงในพื้นที่กรุงเทพมหานคร ประจำปี 2561 ว่า กรุงเทพมหานครได้รณรงค์ให้ประชาชนใช้กระทงที่ทำจากวัสดุธรรมชาติ  สำหรับเทศกาลลอยกระทงในปีนี้ได้ระดมเจ้าหน้าที่ดำเนินการเก็บกระทงในแม่น้ำเจ้าพระยา ลำคลองต่างๆ และสวนสาธารณะทั้ง 30 แห่ง รวมถึงสถานที่ที่เปิดให้ประชาชนลอยกระทงทั่วพื้นที่  สามารถจัดเก็บกระทงได้จำนวนทั้งสิ้น 841,327 ใบ พบว่ากระทงส่วนใหญ่ทำจากวัสดุธรรมชาต จำนวน 796,444 ใบ คิดเป็นร้อยละ 94.7 และกระทงที่ทำจากโฟม จำนวน 44,883 ใบ คิดเป็นร้อยละ 5.3
 






สำหรับเทศกาลลอยกระทง ประจำปีนี้ สามารถจัดเก็บกระทงได้เพิ่มขึ้นกว่าปีที่ป่านมา จำนวนกว่า 29,000ใบ หรือคิดเป็นร้อยละ 3.62 โดยเป็นกระทงที่ทำจากวัสดุธรรมชาติและวัสดุที่ย่อยสลายเพิ่มขึ้นจากปี 2560 จากร้อยละ 93.6 เป็นร้อยละ 94.7 ส่วนกระทงโฟมลดลงจากร้อยละ 6.4 เป็นร้อยละ 5.3 ทั้งนี้ และพื้นที่เขตที่มีปริมาณกระทงมากที่สุด คือ เขตลาดกระบัง จำนวน 33,257 ใบ ส่วนเขตที่มีปริมาณกระทงน้อยที่สุด คือเขตป้อมปราบศัตรูพ่าย จำนวน 230 ใบ และเขตที่จำนวนกระทงโฟมมากที่สุด คือ เขตราษฎร์บูรณะ จำนวน 750 ใบ